A BIZOTTSÁG 904/2008/EK RENDELETE
(2008. szeptember 17.)
a Szerződés I. mellékletében nem szereplő áruk kiviteli szabályainak végrehajtásához szükséges analitikai módszerek és más technikai jellegű rendelkezések megállapításáról
(kodifikált változat)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vám- és statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1), és különösen annak 9. cikkére,
mivel:
(1)
A Szerződés II. mellékletében nem szereplő áruk formájában exportált egyes mezőgazdasági termékekre vonatkozó export-visszatérítés nyújtásának általános szabályairól, valamint az e visszatérítések összege megállapításának szempontjairól szóló 3035/80/EGK tanácsi rendelet végrehajtásához szükséges analitikai módszerek és más technikai jellegű rendelkezések megállapításáról szóló, 1987. december 22-i 4056/87/EGK bizottsági rendeletet (2) jelentősen módosították (3). Az áttekinthetőség és érthetőség érdekében ezt a rendeletet kodifikálni kell.
(2)
A mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendelettel (4) szabályozott áruk Közösségből való exportálása egységes bánásmódjának biztosításához fontos az analitikai módszerek és más technikai jellegű rendelkezések meghatározása.
(3)
Az ebben a rendeletben előírt rendelkezések összhangban vannak a Vámkódexbizottság vám- és statisztikai nómenklatúrával foglalkozó részlegének véleményével,
ELFOGADTA EZT A RENDELETET:
1. cikk
Ez a rendelet szabályozza a Szerződés I. mellékletében nem szereplő áruk kivitele tekintetében a 3448/93/EK rendelet végrehajtásához szükséges analitikai módszereket, vagy analitikai módszer hiányában az elvégzendő analitikai műveletek jellegét, vagy az alkalmazandó módszer elvét.
2. cikk
Az 1043/2005/EK bizottsági rendelet (5) IV. melléklete megjegyzéseinek megfelelően és az említett melléklet végrehajtása céljából a 3. oszlopban „Az árucikkek analíziséből nyert adatok” cím alatt meghatározott adatok az e cikkben említett módszerek, eljárások és képletek alkalmazásával kaphatók meg.
1.
Cukrok
A cukrok egyedi meghatározására nagyhatékonyságú folyadékkromatográfiát (HPLC) kell alkalmazni.
A.
Az 1043/2005/EK rendelet IV. mellékletének 3. oszlopában említett szacharóztartalmat a következő képlet alapján kell kiszámolni:
a)
S + (2F) × 0,95,
ha a szőlőcukor-tartalom nem kisebb a gyümölcscukor-tartalomnál;
vagy
b)
S + (G + F) × 0,95,
ha a szőlőcukor-tartalom kisebb a gyümölcscukor-tartalomnál.
A képletben alkalmazott jelölések a következők:
S
=
a HPLC segítségével meghatározott szacharóztartalom;
F
=
a HPLC segítségével meghatározott gyümölcscukor-tartalom;
G
=
a HPLC segítségével meghatározott szőlőcukor-tartalom.
Ha laktóz-hidrolizátum jelenléte bizonyított és/vagy laktóz- és galaktózmennyiségeket mutattak ki, a (HPLC segítségével meghatározott) galaktóztartalommal megegyező szőlőcukor-tartalmat le kell vonni a szőlőcukor-tartalomból (G), bármilyen más számítás elvégzése előtt.
B.
Az 1043/2005/EK rendelet IV. mellékletének 3. oszlopában említett szőlőcukor-tartalmat a következő képlet alapján kell kiszámolni:
a)
G - F,
ha a szőlőcukor-tartalom nagyobb a gyümölcscukor-tartalomnál;
b)
0 (nulla),
ha a szőlőcukor-tartalom nem nagyobb a gyümölcscukor-tartalomnál.
Ha laktóz-hidrolizátum jelenléte bizonyított és/vagy laktóz- és galaktózmennyiségeket mutattak ki, a (HPLC segítségével meghatározott) galaktóztartalommal megegyező szőlőcukor-tartalmat le kell vonni a szőlőcukor-tartalomból (G) bármilyen más számítás elvégzése előtt.
2.
Keményítő (vagy dextrin)
(a dextrint keményítőben kell kifejezni)
A.
A 3505 10 10, 3505 10 90, 3505 20 10-3505 20 90 és 3809 10 10-3809 10 90 KN-kód kivételével valamennyi KN-kódnál az 1043/2005/EK rendelet IV. mellékletének 3. oszlopában említett keményítő- (vagy dextrin-) tartalmat a következő képlet alapján kell kiszámítani:
(Z - G) × 0,9.
A képletben alkalmazott jelölések a következők:
Z
=
a 4154/87/EGK bizottsági rendelet (6) I. mellékletének módszerével meghatározott szőlőcukor-tartalom;
G
=
a HPLC segítségével meghatározott szőlőcukor-tartalom.
B.
A 3505 10 10, 3505 10 90, 3505 20 10-3505 20 90 és 3809 10 10-3809 10 90 KN-kódnál a keményítő- (vagy dextrin-) tartalmat a 4154/87/EGK rendelet II. mellékletében előírt módszerrel kell meghatározni.
3.
Tejzsírtartalom
A tejzsírtartalom meghatározásához petroléterrel történő oldószeres kivonáson alapuló módszert kell alkalmazni, amelyet sósavval történő hidrolízis előz meg, és a zsírsavak metil-észtereinek gázkromatográfiája követ. Ha a tejzsírok jelenlétét kimutatták, százalékos részarányukat a metil-butirát százalékos koncentrációját 25-tel szorozva, a szorzatot az áruk teljes zsírtartalmának tömegszázalékával szorozva és 100-zal osztva kell kiszámítani.
3. cikk
Az 1043/2005/EK rendelet III. mellékletének végrehajtása során a mannitol- és a D-glucitol- (szorbitol-) tartalmat a HPLC-módszerrel kell meghatározni.
4. cikk
(1) Vizsgálati jelentést kell megfogalmazni.
(2) A vizsgálati jelentés tartalmazza a következő adatokat:
-
a minta azonosításához szükséges összes információ,
-
az alkalmazott közösségi módszer és pontos hivatkozás az azt megállapító jogszabályra vagy, szükséges esetén, részletes hivatkozás a módszerre, részletezve az elvégzendő analitikai műveletek jellegét vagy az alkalmazandó módszer elvét, a rendeletben meghatározottak szerint,
-
bármilyen tényező, amely alkalmas az eredmény befolyásolására,
-
az analízis eredményei, olyan formában, ahogy azt az alkalmazott módszer előírja, és az analízist kérő vám- vagy közigazgatási szervezeti egységek igényeinek megfelelően.
5. cikk
A 4056/87/EGK rendelet hatályát veszti.
A hatályon kívül helyezett rendeletre való hivatkozásokat e rendeletre való hivatkozásként kell értelmezni, a II. mellékletben szereplő megfelelési táblázattal összhangban.
6. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. szeptember 17-én.